
MINISERIE:

Hope Hospital


Juliette Hyland

begynte å skape helter og heltinner på videregående. Hun bor i Ohio med drømmeprinsen, som tålmodig har måttet lytte til mange utblåsninger om karakterer som nekter å følge planene som er lagt for dem. Når hun ikke skriver morsomme og flørtete historier med lykkelig slutt, kan du finne Juliette sammen med sine vakre døtre og store hunder – eller kanskje foran symaskinen, hvor hun syr ujevne sting.

 


Hope Hospital

Hope Hospital er en miniserie som handler om arbeidshverdagen, kjærlighetslivet og de profesjonelle utfordringene de ansatte på Hope Hospital møter. La deg rive med av det høye tempoet, de spennende medisinske problemstillingene og blomstrende kjærlighet i denne nye miniserien. Dette er andre og siste bok i serien.

 


Til min pelskledde medforfatter, Abby,

og vår siste bok sammen.

Løp raskt, søtnos. Fang alle ballene.

Vi sees på den andre siden.


Prolog

Tolv timer. Det var all den tiden Jackson Peters hadde igjen å tilbringe med Ryann med to n-er og uten etternavn.

Da de møttes på flyet til Hawaii, begge med en mellomlanding i Los Angeles, hadde de blitt enige om at denne uken bare skulle være moro. Ingen forpliktelser, bare lykke.

Og lykksalighet hadde det vært.

De hadde ikke delt noe for personlig. Han visste at hun var kirurg og bodde på vestkysten. Hun visste at han var sykepleier og bodde i sørvest. Det var så dypt de hadde kommet i samtalen.

Han visste at hun luktet som sommerregn, smakte som morgendugg og fikk kroppen hans til å summe ved den letteste berøring av fingrene hennes.

Hun kjente hver centimeter av kroppen hans, men ikke noe om fortiden hans. Det var ekstase.

Jacksons historie var ikke lykkelig. Han ville ikke dvele ved den, særlig ikke på ferie. Dette skulle være hans ferie. «Bryllupsreisen» han ikke hadde fått fordi Marie hadde bestemt seg for at hun foretrakk å gifte seg med noen uten så mye bagasje. En uke til å glemme fortidens smerter og ensomheten som bodde i leiligheten hans.

En del av ham – den delen som fortsatt håpet at noen ikke ville se på ham som om han var ødelagt – ønsket å dele med henne, ønsket å tro at Ryann kanskje ikke ville bry seg om fortiden hans, at hun ikke ville behandle ham annerledes på grunn av den. Men når noen først visste det, var det som om de ikke kunne annet enn å synes synd på ham.

Og det siste han ønsket, var å se medlidenheten i Ryanns øyne når hun stilte spørsmål han ikke ønsket å svare på.

«Hmmm.» Ryann strøk en hånd over låret til Jackson mens hun satte seg opp i sengen de hadde delt den siste uken.

Lakenet falt fra de perfekte brystene hennes, og hånden hans gikk automatisk til den brune, allerede harde brystvorten. Vakkert var ikke i nærheten av å beskrive den betagende skapningen han hadde foran seg. «Skal vi gidde å gå og spise middag, eller skal vi bare tilbringe natten med dette?»

Hånden hennes omfavnet ham, og kroppen hans våknet til liv. Dette var himmelen. En midlertidig himmel som sjelen hans sugde til seg.

Jackson fortsatte å snurre en finger rundt brystvorten hennes mens hånden hennes strøk ham. Begge var så fortrolige med hva som fikk den andre til å spinne at de trakk nytelsen tett innpå hverandre, men ikke gjorde det umulig å tenke på noe annet.

«Vi kan alltids bestille romservice.» Jackson løftet hodet og lot tungen gli over de stedene fingeren hans nettopp hadde streifet, mens han nøt den lille hakkingen i Ryanns pust. «Med mindre du vil tilbringe den siste kvelden med å gå på stranden.»

Selv om han hadde lyst til å bruke kvelden på å krystallisere minnene fra hver eneste del av Ryanns kropp, var dette den første ferien hun hadde hatt på ti år. En av de eneste personlige opplysningene skjønnheten hadde gitt fra seg. Hvis hun ville tilbringe kvelden med å vandre på sandstrendene og løpe gjennom tidevannet, ville han skape det minnet også.

Fingrene hennes krøllet seg rundt manndommen hans mens hun presset leppene mot hans. «Vi kan alltids nyte hverandre, gå en tur på stranden, spise og komme tilbake for en siste runde.»

«Det høres ut som den perfekte måten å ta farvel på.» Så fanget han munnen hennes før hun rakk å si noe mer. Han kastet ikke bort et eneste minutt.

Doktor Ryann Oliver skjulte et gjesp da hun gikk mot heisen på Hope Hospital. Det var hennes første dag på sykehuset siden hun takket ja til en jobb som privatpraktiserende lege tidligere denne måneden.

Ørkenen i Arizona var så langt unna det grønne i Washington State som det var mulig å komme. Der hadde det vokst mose på hjemmet hennes, og solen våget ikke å stikke hodet frem fra skyene de fleste dagene. Det grønne var som å gå i en skog brolagt med veier – i hvert fall ifølge Ryanns mor, Lydia.

Kvinnen var stolt av at hun aldri slo seg til ro med det «normale» livet. Hun hadde sett en annen side av alt.

Noen ganger var det fint … men når annerledeshet betydde å stikke av for å finne seg selv eller jakte på et nytt kall … var det Ryann som led.

Kaos har aldri vært til nytte for noen.

Som 39-åring visste Ryann kanskje ikke helt hva som var normalt, men hun visste at det var mer enn å gjøre hva man ville, når man ville og med hvem man ville. Den livsstilen hadde kanskje vært grei hvis man ikke hadde hatt et barn å ta seg av.

Da Ryann var barn, hadde Lydia – det eneste navnet moren hennes ville svare på – forsvunnet i flere uker av gangen. Ryann hadde blitt overlatt til de mange steforeldrene som hadde kommet inn i livet hennes i måneder til et år om gangen. Hvis moren hadde vært mellom partnere, hadde Ryann bodd hos «venner» eller bekjente.

Lydia hadde alltid kommet tilbake rett før sosialtjenesten hadde blitt skikkelig involvert. Det overarbeidede systemet hadde latt Ryann falle mellom stolene gang på gang.

Det hadde vært noen gode stunder – nattlige iskremturer, bilturer der de hadde stoppet ved «den største skjeen på denne siden av Mississippi» eller alligatorfarmer eller hjemsøkte gårder. Ryann ble fortsatt svimmel hver gang det dukket opp en attraksjon langs veien.

Men stabiliteten, vissheten om at hun var trygg, at lyset eller vannet ikke ville bli stengt fordi Lydia hadde glemt å betale regningene … Ryann hadde ikke kjent det før hun hadde skapt det for seg selv.

Hun gjespet igjen. Grunnen til at hun hadde tatt jobben som privatpraktiserende og flyttet til Arizona, hadde holdt henne våken det meste av natten på grunn av noe som hadde vist seg å være en luftfylt mage.

Ved tretiden i morges hadde hun gitt fra seg en lyd som var så høy at den burde ha kommet fra en voksen mann, og ikke fra Ryanns seks måneder gamle datter. Ayla hadde sukket, så gjespet hun og sovnet. Ryann hadde sovet i gyngestolen på Aylas rom, klar til å reagere på den minste lyd, men datteren hadde sovet helt til vekkerklokken ringte halv sju.

Så hadde hun sovnet mens Ryann hadde kjørt til barnevakten, vel vitende om at hun var trygg og elsket. Ayla var kanskje uventet, men hun ville aldri tvile på at hun ble tatt vare på.

Ryanns jobb var å beskytte datteren sin. Å kontrollere kaoset i verden så mye som mulig.

Privatpraksis ga godt betalt, og arbeidstidene var betydelig bedre enn på sykehuset. Hun var på kontoret to dager i uken, på operasjonsstuen i to dager og på turnus på sykehuset i en dag. Etter å ha tilbrakt så mye tid på det gamle sykehuset var en fast timeplan med to garanterte fridager nærmest himmelsk.

Det var konkurranse i ortopedisk kirurgi. Det var blitt flere kvinner i faget, men de utgjorde fortsatt mindre enn ti prosent av alle praktiserende kirurger.

Da Hope Hospital hadde ansatt doktor Patrick O’Sullivan som ny sjef for kirurgisk avdeling i stedet for henne, viste det seg å være en velsignelse. Han var tross alt på sykehuset til alle døgnets tider, mens hun holdt seg til en ni-til-fem-tid.

Telefonen hennes surret to ganger – et tegn på en personlig e-post.

Ryann fikk et sug i magen. Det hadde gått fem måneder siden hun første gang hadde kontaktet datterens far gjennom et nettsted for DNA-matching. Fem måneder med radiotaushet. Likevel sendte hun den første i hver måned den samme e-posten gjennom nettportalen hun skulle ta kontakt på, og håpet dumt nok at dette kanskje var den han ville svare på.

Hun og Jackson, hvis det var det han het, hadde tilbrakt en herlig uke på Hawaii. Det var den første ferien Ryann hadde tatt siden hun var ferdig med turnustjenesten. Det hadde vært en flørt, det mest ustrukturerte Ryann hadde gjort siden hun forlot morens side.

Rent kaos med den deiligste mannen jeg har sett.

Det hadde føltes godt. Så veldig godt. Det fantes netter da hun fortsatt våknet av drømmen om hans mørke lepper som fulgte kroppen hennes. Hun ville aldri angre på den uken; den hadde gitt henne Ayla.

Og da hun så den siste e-posten – fra moren, med et bilde av henne på en sandstrand med en ny partner – ble hun minnet på hvorfor hun ikke hadde tenkt å gjenta de ville og frie dagene hun hadde tilbrakt sammen med Jackson.

Ikke at hun ville få muligheten til det. Ryann trakk pusten dypt mens tårene rant. Hun hadde ikke tenkt å gråte over dette. Måneders taushet fra mannen som var far til Ayla, var ikke noe nytt.

Hun trengte ham ikke engang som medforelder. Hun hadde vært veldig tydelig i e-postene sine om at han ikke trengte å være involvert hvis han ikke ville. Men hun ville ha en familiehistorikk for Ayla – og at han skulle få vite at han hadde en datter.

Hadde en del av henne håpet at han kanskje ville ha mer? Kanskje. Men hun hadde begravd den følelsen for måneder siden. Ikke at det spilte noen rolle.

For fem måneder og seks dager etter at det første brevet ble sendt, hadde Jackson fortsatt ikke gitt lyd fra seg.

«God morgen.» En hvit kvinne med krøllete, brunt hår smilte da hun rakte frem hånden. «Jeg er Miranda Paulson, en av kirurgene på Hope.»

«Ryann Oliver, ortopedisk kirurg i Lowery Group.» Ryann trykket på heisknappen igjen og lurte på hvor lang tid det tok før heisen til parkeringsgarasjen kom.

«Knappen er rar.» Miranda gikk litt nærmere, trykket på den to ganger og holdt den nede til den lyste opp. «Sykehuset sier at de skal få vedlikeholdspersonalet til å se på den.» Miranda trakk på skuldrene mens hun gikk ved siden av Ryann. «Men siden det bare er personalet som parkerer på denne parkeringsplassen …»

Hun lot ordene renne ut, men Ryann visste hva som hadde vært uuttalt. Siden det bare var personalet som brukte denne inngangen, var den ikke prioritert. Teknisk sett fungerte den. Profitt over alt annet.

Heisen kom, og de gikk inn. Miranda løftet kruset sitt, og den søte duften av kaffe fikk nesten Ryann til å gråte. Hun hadde ikke drukket en dråpe koffein siden hun fikk vite at hun var gravid. Og siden hun ammet og Ayla hadde mageproblemer, unngikk hun det fortsatt.

«Går det bra med deg?» Miranda hevet et øyebryn, og Ryann visste hvilket bilde hun så.

En utslitt mor … en som higet etter væsken som var i koppen hennes.

En som hadde vært svært nær ved å slå den nye operasjonssjefen … hvis ryktene som florerte på klinikken stemte. Ryann måtte være på hugget i dag. Og det kunne hun gjøre uten kaffe – hun hadde tross alt klart seg uten så lenge nå.

Hun smilte som hun alltid smilte når utmattelsen sto for døren – altså de fleste dager. «Datteren min var våken langt over leggetid med luft i magen. Hun har det bra, men jeg har sovet mindre enn vanlig, og kaffen din lukter nydelig.»

«Kjæresten min pleier å spøke med at jeg foretrekker litt kaffe med sukker og sirup.»

Ryann lo. Hun likte ikke sukker i kaffen – i hvert fall trodde hun ikke det. Den første koppen hadde hun drukket fra den knirkende maskinen i biblioteket på den lokale høyskolen.

Den hadde fungert, men kaffen hadde ikke vært helt fantastisk. I hvert fall ifølge de andre som hadde drukket den sammen med henne. Den hadde smakt fint – og vekket henne. Det var alt Ryann hadde ønsket seg. Kaffen hun hadde drukket var den billigste, med høyest mulig koffeininnhold.

Heisdørene åpnet seg, og Miranda gikk ut. «Garderoben er denne veien», sa hun.

Ryann hørte ordene. De ble registrert, vagt, mens hun tvang føttene til å bevege seg i takt med Miranda. Føttene adlød hjernens kommandoer, men blikket hennes forble festet på den svarte mannen som sto bak sykepleierstasjonen med hodet bøyd over et nettbrett.

Avstanden mellom personalheisen og sykepleiernes stasjon var sannsynligvis over femti meter, men selv på denne avstanden kjente hun igjen skuldrene, holdningen, brillene han måtte skyve opp på nesen.

Det kunne ikke være mulig.

Blodet dunket i ørene hennes. Hun ble varm om kinnene, og tankene hennes var splittet. En del av henne planla allerede å løpe tilbake til Ayla. Løfte henne opp og finne en ny start. Jackson hadde ikke svart på e-postene hennes, og ja, hun hadde lengtet etter det for bare noen minutter siden, men å se ham nå?

Dette var bare panikk, nervesystemet hennes overreagerte.

«Det er Jackson Peters», sa Miranda. «Han er anestesisykepleier, så du kommer til å jobbe sammen med ham jevnlig. Han er en bra fyr.» Stemmen hennes var silkeglatt, og hun misforsto tydeligvis hvorfor Ryann var så interessert.

Ryann bet tilbake alle ordene som truet med å ramle frem. Hun hadde møtt Miranda for mindre enn ti minutter siden. Det var bedre for den andre kvinnen å tro at hun glodde på den sexy sykepleieren enn å fortelle sannheten.

Hun hadde brukt en uke på å memorere kroppen hans og kommet hjem med en babyoverraskelse, etterfulgt av måneder med stillhet siden datterens fødsel. Ikke akkurat kunnskap man la ved føttene til en ny kollega.

«Er han sykehusets eneste anestesisykepleier?» En sertifisert anestesisykepleier, eller CRNA, gir anestesi under operasjoner på samme måte som en anestesilege. I stedet for å ha en doktorgrad i medisin, hadde de en doktorgrad i sykepleie og besto ulike eksamener.

Mange sykehus i distriktene hadde bare CRNA-er, men Hope var ikke et distriktssykehus. Ikke stort, men langt fra landlig.

«Ja. Han fikk graden for to år siden. Jackson har jobbet seg opp fra hjelpepleier til sykepleier. Jeg spøker med ham om at han er i ferd med å gå tom for gradsforfremmelser.»

Det var imponerende.

«Så du kjenner ham godt?» Hun hadde ikke ment å stille spørsmålet, men det var ingen god måte å skifte samtaleemne på da de gikk inn i damegarderoben. Det spilte ingen rolle om Miranda kjente Jackson, det spilte ingen rolle om han var flink i jobben sin.

Han hadde ikke svart på henvendelsen hennes på DNA-siden. Hele grunnen til å være i den databasen var å finne familie. For å nå folk. For å skape forbindelser.

Datteren deres fortjente et svar.

«Han er bestevenn med kjæresten min. Knox er en av de andre allmennkirurgene her. Jackson og Knox vokste opp sammen – de var nærmest brødre. De pleide å spøke med at universet ga dem samme etternavn for å være sikre på at de skulle finne hverandre. Alltid sammen.» Miranda humret mens hun åpnet skapet sitt.

Informasjon å arkivere. Jackson hadde en venn som sto ham nær nok til å anse ham som familie. Og han var nære venner med minst to av kirurgene her. Hvordan ville han reagere på å se Ryann i levende live?

Hun var outsideren. Den som måtte gå videre, om nødvendig.

«Er du klar til å møte resten av mannskapet?» Miranda smilte strålende – forhåpentligvis ville hun avfeie ethvert snev av usikkerhet fra Ryanns side som nervøsitet den første dagen.

«Jeg møtte noen få mennesker da jeg var på sykehusorienteringen i forrige uke. Ikke så mange, og jeg trengte ikke å gjøre hele.»

«Gleden ved å være privatpraktiserende», sa Miranda mens hun tok på seg skoene.

«Har du noen gang vurdert det?» Ryann hadde ikke gjort det før tilbudet fra Lowery kom. Hun hadde jobbet for sykehus hele sin karriere, så det var fint å bytte jobb. Hun hadde sitt eget kontor, en bedre timeplan og en lønn som var ganske bra. Alt i alt veide fordelene langt tyngre enn ulempene.

«Egentlig ikke.» Miranda åpnet døren til garderoben og gjorde tegn til at Ryann skulle gå først. «Jeg liker det høye tempoet på traumekirurgisk avdeling. Jeg vet hvordan det høres ut, men det får meg i gang.»

Sånn snakker en ekte traumekirurg. Det var den eneste spesialiteten Ryann aldri hadde søkt seg til. Seirene i det feltet var strålende – tapene … knusende.

Ryann trakk pusten dypt. Hun skulle treffe Jackson, hun skulle ta kontakt med mannen som hadde gjort det klart ved å ignorere hennes oppsøkende virksomhet at han ikke ville ha noe med henne å gjøre.

Og fordi universet var som det var, var hun på jobb. Det betydde at hun ikke måtte reagere, holde tilbake alle følelsene som raste gjennom henne.

«Knox!» Miranda vinket til en mann som kom gående nedover gangen. «Møt den nye ortopeden.»

Den hvite mannen smilte til Ryann og rakte henne hånden. «Doktor Knox Peters. Hyggelig å treffe deg.»

«Doktor Ryann Oliver.» Ryann håpet at hun så profesjonell ut, at interessen hun viste i periferien av synsfeltet ikke var tydelig. Og at ingen la merke til at hjertet hennes forsøkte å hoppe ut av brystet på henne.

«Jeg har fri fra skiftet. Jeg har middagen klar når du kommer hjem, kjære.» Knox lente seg frem og plasserte et raskt, platonisk kyss på Mirandas kinn.

Så dette var Jacksons venn. Hva ville han tenke da han fikk vite at Ryann ikke bare var den nye ortopedkirurgen, men også moren til hans beste venns feriebaby?

En bekymring til en annen gang.

Knox gikk gjennom garderobedøren, og Miranda holdt øye med ham til han var helt ute av syne.

«Da går vi og finner doktor O’Sullivan. Patrick bør være den som introduserer deg for personalet du ikke møtte under orienteringen.»

Ryann nikket, usikker på om hun kunne stole på stemmen sin. De rundet hjørnet, men Jackson var ikke ved sykepleierstasjonen. Det var bra.

Så hvorfor var det skuffelse som dekket sjelen hennes?

*

«Møtt den nye ortopeden?» spurte Knox, Jacksons beste venn i hele verden og det nærmeste han kom familie.

«Ikke ennå. Men burde ikke du være på vei til ditt nye hjem? Du vet, det fine.» Jackson slo en hånd over hjertet. Han var egentlig ikke opprørt over at Knox hadde flyttet inn hos Miranda forrige måned.

Men de nye naboene, et ungt par som antakelig ikke burde ha bodd sammen, hadde ødelagt den rolige stemningen han hadde opparbeidet seg ved siden av Knox.

«Det er rart å ikke være naboen. Men Icy hadde det allerede godt hjemme hos Miranda.» Knox slo Jackson på skulderen. «Vil du komme på middag i kveld? Jeg har lovet Miranda å lage noe.»

Jackson skar en grimase. Det var ille nok at Knox brukte kjærestens katt som unnskyldning, selv om han forsto at han ikke ville gjøre katteprinsessen opprørt. Men han skulle ikke spise noe av det broren lagde.

Ikke nå. Aldri noensinne.

«Jeg varmer opp en av de ferdiglagde middagene som Miranda bestiller i store kvanta.» Det var disse tjenestene Knox hadde levd av etter at han hadde flyttet ut av Jacksons leilighet. Det var litt pussig at kvinnen han hadde falt for, også nektet å bruke kjøkkenet til annet enn å varme opp rester. De var perfekte for hverandre.

«Ja, da kommer jeg innom», sa Jackson.

Han så over Knox’ skulder og blunket to ganger. En kvinne med svart, krøllete hår og olivenfarget hud gikk ved siden av doktor O’Sullivan. De passerte ned gangen, men var ute av syne før Jackson rakk å registrere mer om den nye legen.

Den nye legen.

Doktor Ryann Oliver.

Kvinnen han hadde nektet å søke opp på nettet etter at han fikk vite om den nye ansettelsen, for han ville ikke bli skuffet over å vite at det ikke var hans Ryann når han fant bildet av henne.

Hun hadde bare vært hans i en uke. En lykkelig, vakker uke for over et år siden.

Nå, på avstand, føltes det som om hun var her.

Det kunne det ikke være. Hva var oddsen? Slike ting skjedde med andre mennesker.

Andre fikk mirakler. Andre fikk historier som hørtes ut som plott til TV-serier. Andre fikk en lykkelig slutt.

Ikke Jackson Peters. Det eneste livet hadde gitt Jackson, var skuffelser pakket inn i smerte og dekket av traumer. Å håpe på noe som helst hadde bare etterlatt ham med et savn.

Det var ikke hans Ryann. Uansett hvor hun var, var det ikke på Hope Hospital, men han sendte en tanke ut i universet og ønsket henne lykke til.

«Vi ses etter skiftet, da», sa Knox. Han rakte opp hånden og gikk nedover gangen.

Jackson så dit doktor O’Sullivan og doktor Oliver hadde gått. Det var bedre å få introduksjonene unnagjort, og la det svake lyset av håp som lekte i hjernen hans, slukkes.

Dessuten skulle han jobbe med den nye kirurgen minst et par ganger i uken. Lowery Group hadde inngått en avtale med sykehuset om å bruke sykehusets anestesipersonale, slik at praksisen ikke trengte å betale for noen av sine egne.

Han skyndte seg rundt hjørnet i håp om å få et glimt av legen før han kom frem til sykepleierstasjonen, men Miranda og Patrick sperret for utsikten. Det var klart.

Han gikk bort til gruppen og prikket Patrick på skulderen, og legen gikk til side for å slippe ham inn.

Folk snakket alltid om at verden sto stille i slike øyeblikk. Men da han møtte Ryanns blikk for første gang på mer enn halvannet år, virket det som om aksen som holdt verden på plass, skyndte seg fremover.

«God morgen. Jeg er doktor Ryann Oliver, den nye ortopediske kirurgen i Lowery Group.» Ryann rakte ut hånden, og ordene var like sterile som på en operasjonsstue.

Skulle hun virkelig late som om de ikke hadde tilbrakt uken sammen? At han ikke hadde holdt rundt henne hver kveld, kysset hver centimeter av huden hennes? I løpet av den uken hadde de pustet den samme luften, og hjertene deres hadde dunket i takt.

Minnet betydde alt for ham. At han ikke hadde bedt om å få bryte pakten de hadde inngått og gi hverandre kontaktinformasjonen sin, var det han angret mest på i hele sitt liv.

Og håndtrykket og hilsenen virket som hennes måte å si at dette snakker vi ikke om.

Brystkassen beveget seg mens lungene utførte sin funksjon, men det føltes som om hele sykehusets tyngde hvilte på ham. Og han måtte oppføre seg normalt. Ubekymret.

Fy søren.

«Jackson Peters, CRNA.»

Han så Miranda bevege hodet, men hvis han så på kjæresten til bestevennen sin, vennen sin, ville tungen hans kanskje slippe løs alle tankene som rant gjennom hjernen hans.

«Jeg må se til en smertepasient.» Jackson nikket til Miranda og Patrick, så vendte han blikket mot Ryann. «Det er virkelig godt å se deg.»

Møte deg. Jeg skulle ha sagt «møte deg».

Han kremtet: «Velkommen til Hope.»

Så tvang han seg selv til å gå sin vei. Han snudde seg ikke for å se på kvinnen bak seg, på personen som hadde fått ham til å føle seg hel.

Han var førti år gammel. Skuffelsen hadde vært den eneste konstanten i livet hans. Han kjente i det minste rutinen. Trykke ned følelsene. Ignorere smerten. Gå videre.

«Pasientrom 242?» Ryanns ord traff ham i ryggen, og mindre enn et sekund senere gikk hun ved siden av ham, med litt farge i kinnene.

Av å ta ham igjen eller sjokk over at de var på samme sted? Det var umulig å spørre på sykehuset, og han var ikke sikker på om han ønsket svaret.

«Ja. Hun ble operert i hånden …»

«Venstre hånd, Dupuytrens sykdom i fjerde finger. Fingeren krøller seg mot midten av hånden. Doktor Jenks utførte en fasciektomi – ikke helt vellykket.»

«Ja.» Jackson burde ikke ha blitt forbløffet over Ryanns systematiske oppramsing av fakta. Han hadde hørt dusinvis av leger gi samme type redegjørelse – en faktabasert oppramsing med begrenset tanke på pasienten knyttet til symptomer og utfall. Han hadde ikke trodd at Ryann var slik.

Men han hadde bare kjent henne på ferie – i en uke – for mer enn et år siden. Skuffelsen han følte, var hans egen feil. Folk var annerledes på ferie, særlig med mennesker de aldri forventet å treffe igjen.

Den delen av ham som hadde håpet på mer, var hans egen feil. Nå burde han ha visst bedre.

«Tina», sa han.

Jackson brukte alltid pasientenes navn. Da han vokste opp i systemet, ble han altfor ofte referert til med saksnummeret sitt. Selv ansikt til ansikt. Alle var mennesker, og det betydde at de fortjente å bli kalt ved det navnet de ønsket.

Ryann nikket og gjorde noen notater på nettbrettet. «Ja, ja. Da går vi.»

Jackson viste vei. Ryann var her på visitt, han var her for smertebehandling. Folk trodde ofte at anestesileger og CRNA-er bare fikk folk til å sovne i forbindelse med operasjoner. Det var en stor del av jobben, men stillingene var egentlig fokusert på smertebehandling.

Ingen smerte eller følelse under operasjonen, så lite smerte som mulig under rekonvalesensen.

«God morgen, Tina.» Jackson satte på et stort smil. Notatene i journalen hennes tydet på at natten hadde vært tøff. Nattsykepleieren hadde skrevet at hun vekslet mellom å bjeffe ordre og å gråte. Legen på vakt hadde sagt at hun ikke kunne få flere smertestillende piller, og hadde skrevet i journalen at han trodde hun søkte etter narkotika.

Den lappen hadde gjort Jackson rasende. Legemiddelsøkende notater kunne følge en pasient i årevis. Det hun trengte, var medfølelse, ikke fordømmelse, fra behandlingsteamet.

Tina fikk tårer i øynene. Hun så utmattet ut, og ansiktet hennes var blekt. «Jeg har vondt. Hånden min – det føles som om den brenner.»

Jackson så på Ryann. «Jeg kan gi henne noe mot smerten, men …»

«Nei.» Ryann ristet på hodet og gikk bort til sengen.

Tina stirret på henne, men hvis Ryann la merke til det eller brydde seg, reagerte hun ikke. «Frøken Priat, jeg er doktor Oliver, ortopedisk kirurg.»

Tina la hodet tilbake mot puten. «Jeg vet ikke om jeg klarer dette.»

Ordene hennes sendte et knallrødt varselsignal i hjernen hans. Først smerten, så den psykiske bekymringen.

«Jackson, hele håndflaten hennes må bedøves – så fort du kan.»

«Hva?» Tinas stemme brast, og øynene hennes møtte hans, redde og forvirrede.

Jackson grep telefonen på veggen som gikk direkte til sykepleierstasjonen. «Jeg trenger en sykepleier på rom 242 med lidokain og et skalpellbrett.»

«Miss Priat, jeg vet at du har vondt i hånden. Jeg må lette trykket med en fasciektomi.»

«Det er det inngrepet jeg nettopp har hatt.» Tina så på Jackson. «Vær så snill, ikke gå. Du er den eneste som har hørt på meg.»

«Jeg er her.» Jackson hadde ingen planer om å dra. Han kjente Tina fra lokalsamfunnet som hadde gitt ham et trygt sted å studere og lære da han bodde på gruppehjemmet. De hadde alle lært å ta vare på hverandre fordi ingen andre ville gjøre det.

«Det er trykket fra hevelsen som forårsaker smertene. Jeg må åpne såret for å lette på trykket», sa Ryann, og ordene hennes var milde.

Ryann så på Jackson, og han holdt pusten. Blikket hennes var det samme som han hadde sett så ofte i løpet av uken de hadde tilbrakt sammen – som om de var uenige. «Kan Jackson bedøve hånden din, miss Priat, slik at jeg kan hjelpe deg?»

Å gi pasienten et valg. Det var bra, selv om det egentlig ikke fantes noe valg her.

«Hva om jeg sier nei? Hva skjer med fingeren min hvis jeg prøver å vente?»

Ryann satte seg på sengekanten, la hendene i fanget og så Tina rett inn i øynene. «Smerten kommer til å bli verre. Du har beskrevet det som en femmer tidligere, men jeg mistenker at hvis en mann hadde ligget i denne sengen, ville han ha skreket at det var elleve av ti.»

Jackson var enig. Som spesialist på smertebehandling hadde kvinner i gjennomsnitt høyere toleranse enn menn. Mye høyere.

«Trykket vil kutte blodtilførselen. Det kan skje raskt. Da vil fingervevet dø, og det må amputeres for å hindre at resten av kroppen blir septisk.»

Tina pustet ut. «Takk for at du forklarte det for meg.»

«Selvsagt.» Ryanns stemme var myk, men bestemt. Den perfekte måten å oppføre seg på i dette øyeblikket. «Kan Jackson bedøve hånden din for meg?»

«Det kan han.»

Ryann så på ham over skulderen.

«Jeg skal vaske meg og ta på meg hansker», sa hun. «Jeg kan gjøre inngrepet her. Det går fort når jeg først har begynt, og du vil føle umiddelbar smertelindring.»

Tina nikket og så Ryann gå ut av rommet. «Jeg liker henne.»

Jeg også, tenkte Jackson.

